हिन्द स्वराज का मंचन रंगमंच व नाटक के क्षेत्र में एक नये प्रयोग की तरह है। आमतौर पर रंगमंच पर इस तरह के मंचन हमें देखने को नहीं मिलते। इसलिए हिन्द स्वराज के मंचन को लेकर हमारे अन्दर उत्सुकता थी। इस संदर्भ में हमने नाटककार राजेश कुमार से बात की। उनका कहना था कि आमतौर हम यह मानकर चलते हैं कि विचार का क्षेत्र बड़ा शुष्क व स्थूल है। पर वास्तविकता यह नहीं है। विचार में भी गति व आवेग होता है। वह किसी कथानक से ज्यादा सुनने वालों को रोमांचित कर सकता है। हमने देखा है कि वैचारिक भाषण हो या व्याख्यान श्रोता पूरे मनोयोग से उसे सुनते हैं, उससे संवेदित होते हैं। फिर ऐसी वैचारिकी को यदि पात्रों के माध्यम से रंगमंच पर पेश किया जाय तो उसकी संप्रेषणीयता बढ़ जाती है। ‘हिन्द स्वराज’ में तो संपादक और पाठक के रूप में दो पात्र हैं। इन पात्रों के माध्यम से हमने गांधीजी के विचारों को उभारने का प्रयास किया है।